Source: https://pitee.wordpress.com/2014/01/08/a-kuria-alaassa-a-kormany-gazdasagpolitikai-eredmenyeit-62013-pje-nyilt-level-orban-viktorhoz/
Timestamp: 2017-12-18 18:28:50
Document Index: 26343254

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

A Kúria aláássa a kormány gazdaságpolitikai eredményeit (6/2013. PJE) – Nyílt levél Orbán Viktorhoz | PITEE
A Kúria aláássa a kormány gazdaságpolitikai eredményeit (6/2013. PJE) – Nyílt levél Orbán Viktorhoz
Tárgy: A Kúria aláássa a kormány gazdaságpolitikai eredményeit (6/2013 PJE)
Egyesületünk több mint két éve küzd jogállami eszközökkel a devizahitelesek helyzetének megoldása érdekében. Ez a munka adja az alapot ahhoz, hogy most a devizahitelesek nevében Önhöz forduljunk segítségért.
A bankok a devizahitelezés során nem tartották be Magyarország törvényeit. Nem tájékoztatták megfelelően a fogyasztókat a hiteltermékek alapvető tulajdonságairól, és nem vizsgálták megfelelően az adósok kockázatviselési képességeit.
A bankok törvénysértéseire jó példa az ún. árfolyamrés esete. Az árfolyamrés egy speciális költség típus. A bankok ezt a költséget elrejtették a szerződésekben, és aztán a futamidő során ezt a költséget titokban manipulálták. A fejlett pénzügyi világban egy költségelem elrejtése és manipulálása egy rendkívül súlyos jogsértés, amit az igazságszolgáltatás a lehető legszigorúbb módon szankcionál.
Ezzel szemben a magyar igazságszolgáltatás nem tekinti súlyos jogsértésnek az árfolyamrés elrejtését és manipulálását. Annak ellenére, hogy a törvényalkotó egy költségelem elrejtését a semmisség jogkövetkezményével kívánta szankcionálni, a Kúria a semmisség helyett a szerződések érvényben tartását szorgalmazza.
A Kúria tevékenysége ellentétes a jogállami elvekkel. A Kúria joggyakorlása gátolja Magyarország felzárkózását a fejlett Európai országokhoz.
A Kúria 2013 év végén meghozta a 6/2013. PJE határozatát. A bírák célja nyilvánvalóan az volt, hogy akadályokat gördítsenek a fogyasztók jogérvényesítése elé. Ezzel szemben ez a határozat több olyan megállapítást is tartalmaz, amelyekre a fogyasztók további pereket alapozhatnak. Feltételezzük, hogy a Kúria azonnal újabb jogegységi döntés kíván majd hozni, amint szembesül azzal, hogy a 6/2013 PJE következetes betartása számtalan fogyasztói szerződés semmisségéhez vezet.
A Kúria 2013. július 4. napján kelt közbenső ítélete óta tudjuk, hogy a deviza-hitelszerződések többsége semmis. A szerződéseket jelenleg kizárólag a Kúria törvényellenes jogalkalmazása tartja érvényben.
A Kúria törvényellenes jogalkalmazása súlyos károkat okoz az országnak, mert rombolja az emberek hitét a jogállamban, és gátolja a jogbiztonság kialakulását.
A Kúria továbbá aláássa a kormány gazdaságpolitikai eredményeit is. Egy országban, ahol az igazságszolgáltatás nem kéri számon a törvények betartását, ott nem lesz gazdasági fellendülés, mert senki nem fog vállalkozást alapítani, sem hitelt felvenni, sem családot tervezni. Ha egy országban nincs jogbiztonság, akkor onnan elvándorolnak a fiatalok.
A Kormány és a devizahitelesek közös érdeke, hogy a Kúria jogalkalmazását jogállami keretek közé tereljük.
Ennek érdekében az egyesület szakértői hamarosan elkészítenek egy törvényjavaslatot. Ez a törvényjavaslat nem ad minden nyitott kérdésre megoldást, de hozzájárulhat ahhoz, hogy az igazságszolgáltatás működése egységesé váljon, és, a devizahitelesek helyzete megoldódjon. Ez egy első lépés lehet a jogállammá válás irányában.
Kérjük a Miniszterelnök urat, hogy majd támogassa a törvényjavaslatunkat, és tegyen meg mindent annak érdekében, hogy azt a parlament a lehető leghamarabb elfogadja!
This entry was posted on 2014. január 8. szerda at 6:51 de. and is filed under Bank.	You can follow any responses to this entry through the RSS 2.0 feed. Responses are currently closed, but you can trackback from your own site.
2 Responses to A Kúria aláássa a kormány gazdaságpolitikai eredményeit (6/2013. PJE) – Nyílt levél Orbán Viktorhoz
Törvényjavaslat a jogállamért | PITEE szerint:
2014. február 3. - 6:05 de.
[…] A Kúria aláássa a kormány gazdaságpolitikai eredményeit (6/2013. PJE) – Nyílt levél Orbán… (2014. január 8.) […]
Devizahitelek: A szavak helyes használatának a helyreállítása – Nyílt levél Orbán Viktornak | PITEE szerint:
2014. szeptember 16. - 6:46 de.
[…] idén év elején küldött nyílt levelemre (A Kúria aláássa a kormány gazdaságpolitikai eredményeit (6/2013. PJE), 2014.01.08.) most ismét a devizahitelesek ügyében írok Önnek. A devizahitelek érvényessége […]